
Koolide töökorraldusest
1. Asjaolud ja menetluse käik
Terviseamet juhtis Narva Linnavalitsusele 13.05.2021 saadetud kirjas nr 5-7/21/4188-1 tähelepanu, et epidemioloogiline olukord Narvas on COVID-19 haiguse suhtes väga tõsine, esineb haigestumise pidev kasv ja selle märkimisväärset langust ei saa lähiajal prognoosida. Kahe nädala vaates on haigestunute hulk kasvutrendis, kahe nädalaga on haigestumine tõusnud 49%. Tuginedes ohuprognoosile ja eesmärgiga ennetada ning takistada SARS-CoV-2 põhjustatava COVID-19 haiguse edasist levikut Narva koolides tegi Terviseamet perioodiks 17.05.2021–31.05.2021 ettepaneku lubada kontaktõppele korraga kuni 75% õpilastest.
2 . Õiguslikud alused
Kohaliku omavalitsuse korralduse seaduse § 30 lõike 1 punkti 3 alusel lahendab ja korraldab linnavalitsus kohaliku elu küsimusi, mis ei kuulu volikogu pädevusse.
3. Otsus
Ajavahemikul 17.05.2021–31.05.2021 õppetööd planeerides lubada kontaktõppele korraga kuni 75% kooli õpilastest.

4. Rakendussätted
4.1 Korraldus jõustub seadusega sätestatud korras.
4.2 Tunnistatakse kehtetuks Narva Linnavalitsuse 21.01.2021. a korraldus nr 47-k „Koolide töökorraldusest“.
4.3 Korraldust võib vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.

